Sy is optimisties, energiek en positief. Opregtheid straal uit haar uit en wanneer jy vir die eerste keer in daardie potblou oë van haar kyk kan jy nie anders as om die deernis en omgee vir ander in haar raak te sien nie. Dít is RITA LI, die blonde sangeres wat al sedert die vrystelling van haar eerste enkelsnit, My Eerste My Laaste, 18 maande gelede, harte regoor Suid-Afrika verower.
“Danny Smoke het een aand ’n fliek gekyk waarin die vrou haar man verkul het en hy wou die emosie hiervan vasvang in ’n liedjie, wat hy toe die volgende dag saam met Dewald Wasserfall geskryf het,” verduidelik die sangeres. “Elkeen van ons het al voor ’n keuse in ons lewe gestaan wat betrekking het op ’n verhouding. Almal van ons wil geliefkoos word, êrens hoort en passievol begeer word deur ons lewensmaat. Wanneer ons dit egter nie in ons verhoudings kry nie, gaan soek ons daarvoor – meestal op die verkeerde plek. Ek het gesien hoe die regte besluit jou kan laat blom en ’n inspirasie kan wees vir iemand anders wat dit dalk moeilik vind om reg te kies, maar ek het ook al gesien hoe dit jou totaal kan verwoes en hoe dít wat só idillies lyk, soms net ’n masker is waaragter ons wegkruip om ons eie foute weg te steek.”
Die musiekvideo vir die liedjie word op 26 Februarie 2021 vrygestel, maar meer as dit wil die sangeres nie verder verklap nie.
Na haar studies het sy vir tien jaar lank as sportfisioterapeut gewerk voordat sy haar praktyk verruil het vir die mikrofoon.